b'\n_START_ARTICLE_\nWahhabismi\n_START_PARAGRAPH_\nWahhabismi  (arab. \xd8\xa7\xd9\x84\xd9\x88\xd9\x87\xd8\xa7\xd8\xa8\xd9\x8a\xd8\xa9\xe2\x80\x8e Wahh\xc4\x81b\xc4\xabya) on sunni-islamin fundamentalistinen suuntaus ja Saudi-Arabian valtionuskonto._NEWLINE_Wahhabiitit pyrkiv\xc3\xa4t palauttamaan islamin juurilleen. He pit\xc3\xa4v\xc3\xa4t Koraania ja profeetta Muhammadin perim\xc3\xa4tietoa haditheja kirjaimellisena ohjenuorana my\xc3\xb6s nykyp\xc3\xa4iv\xc3\xa4n muslimeille. Wahhabiitit tuomitsevat kaikki uudistukset. He tavoittelevat islamilaista valtiota, joka perustuu ainoastaan islamilaiseen lakiin.\n_START_SECTION_\nHistoria\n_START_PARAGRAPH_\nWahhabismin perusti 1700-luvulla Arabiassa Najdissa lainoppinut Muhammad ibn Abd-al-Wahhab (1703\xe2\x80\x931792). Al-Wahhabin silmiss\xc3\xa4 islam oli muuttumassa moraalittomaksi ja monijumalaiseksi. H\xc3\xa4n vastusti etenkin vainajien rukoilemista ja Muhammadin syntym\xc3\xa4p\xc3\xa4iv\xc3\xa4n juhlimista. H\xc3\xa4nen mukaansa kaikki, mit\xc3\xa4 oli omaksuttu vuoden 950 j\xc3\xa4lkeen, piti kielt\xc3\xa4\xc3\xa4: vain Allahia saisi rukoilla, imaamien ja moskeijoiden piti n\xc3\xa4ytt\xc3\xa4\xc3\xa4 vaatimattomilta, hautakivi\xc3\xa4 ei saanut k\xc3\xa4ytt\xc3\xa4\xc3\xa4, ja kuolemanrangaistus piti palauttaa entiseen laajuuteensa. Al-Wahhabi vastusti ankarasti my\xc3\xb6s \xc5\xa1iialaisia muslimeja, joita h\xc3\xa4n piti v\xc3\xa4\xc3\xa4r\xc3\xa4uskoisina._NEWLINE_Saudien suku omaksui wahhabismin 1744. Saudit saivat 1700-luvun loppuun menness\xc3\xa4 valtaansa koko Najdin ja miehittiv\xc3\xa4t Mekkaa ja Medinaa. Ottomaanit lakkauttivat ensimm\xc3\xa4isen wahhabi-imperiumin 1818, mutta se nousi uudelleen. Lopulta 1932 perustettiin Saudi-Arabian kuningaskunta, mink\xc3\xa4 my\xc3\xb6t\xc3\xa4 wahhabismista tuli koko Arabian uskonnollinen ja poliittinen valtaliike. Nykyisin er\xc3\xa4\xc3\xa4n arvion mukaan noin 23 prosenttia saudiarabialaisista ja l\xc3\xa4hes puolet Qatarin ja Arabiemiraattien kansalaisista harjoittaa wahhabismia kulttuurisessa mieless\xc3\xa4.\n_START_SECTION_\nNykyisin\n_START_PARAGRAPH_\nWahhabistit ovat saaneet 1980-luvulta l\xc3\xa4htien paljon rahoitusta rikkailta yksityishenkil\xc3\xb6ilt\xc3\xa4, mik\xc3\xa4 on vahvistanut liikett\xc3\xa4. Wahhabiittiradikaalit ovat viime vuosikymmenin\xc3\xa4 alkaneet levitt\xc3\xa4\xc3\xa4 ideologiaansa aseellisesti Arabian ulkopuolelle, etenkin entisen Neuvostoliiton osiin, joiden hallinto on heikko. Wahhabistit hakeutuvat my\xc3\xb6s moskeijoihin, islamilaisiin oppilaitoksiin ja hyv\xc3\xa4ntekev\xc3\xa4isyysj\xc3\xa4rjest\xc3\xb6ihin kertomaan uskovaisille ajatuksistaan ja keinoistaan, perustellen niit\xc3\xa4 jihadina islamin suojelemiseksi._NEWLINE_Wahhabismi on saanut jalansijaa my\xc3\xb6s esimerkiksi Britanniassa, jossa yksi suurimmista moskeijoista, Green Lane Masjid Birminghamissa, saa teologista opastusta Saudi-Arabiasta._NEWLINE_Syyriassa ja Irakissa toimivan Isisin juuret ovat wahhabismissa.'